راضیه شعبانی 21 آوریل 1925-جی ایلده تبریز شهرینده آنادان اولوب. گله‌جک حیات یولداشی توده پارتیاسی‌نین فعالی رضا ابراهیم‌زاده ایله تانیش اولدوقدان سونرا سیاسی فعالیته باشلاییر. سونرادان او اؤزو ده توده پارتیاسی‌نین عوضوو اولور. اؤز یازدیقلارینا گؤره، او توده پارتیاسی و اونون رهبرلیگی ایله پروبلم‌لر یاشاییردی و آذربایجان خالقی‌نین قیامینا شاهید اولونجا، اونلارا قاتیلمیشدی. آذربایجان دموکرات فیرقه‌سینه عوضو اولدوقدان سونرا آذربایجان میلی حؤکومتی‌‌نین فعال‌لاریندان اولور. او گونلرده، 20 یاشیندا گنج بیر قیز اولان راضیه خانیم اَینینه حربی فورما گئیه‌رک بئلینده کولت تاپانچاسی گزدیریردی. آذربایجان میلّی حؤکومتی‌نین سوقوطوندان ایکی آی سونرا 1947-جی ایلین فوریه‌سینده  تهراندا پهلوی رژیمی‌نین مأمورلاری طرفیندن حبس ائدیلیر. حبس اولوندوغو زامان حامیله  ایدی. بیر مودت تهراندا ساخلانیلدیقدان سونرا تبریزه کؤچورولور. حؤکم اوخوندوقدا ایسه آرتیق اوغلو دونیایا گلمیشدی. 6 ایل‌لیک حبسیندن سونرا بیر مودت اؤلکه ده قالدیقدان سونرا 1955-جی ایلده شوروی اراضی‌سینه کئچیر بورادا او چوخدان موهاجیرتده اولان حیات یولداشینا قوووشور. 1979-جو ایلده باش وئرمیش اسلام اینقیلابیندان سونرا ایرانا گئری دؤنور. 8 ایل ده اورادا یاشادیقدان سونرا آذربایجانا کئچدیکدن سونرا آلمانا موهاجیرت ائدیر. موهاجیرتده اولدوغو دؤورده اؤز خاطیره‌لرینی قلمه آلیب کیتاب نشر ائتدیریر.